**Jukka Kristian Westermarck** (s. 2. joulukuuta 1969 Lehtimäki) on suomalainen Turun yliopiston syöpäbiologian professori ja tutkimusjohtaja Turun Biotiedekeskuksessa. Westermarck valmistui lääketieteen lisensiaatiksi 1996 ja väitteli tohtoriksi 1998 Turun yliopistosta. Hän työskenteli post doc -tutkijana Euroopan molekyylibiologian laboratoriossa (EMBL, Heidelberg, Saksa) vuosina 1999–2001. Sieltä palattuaan hän toimi akatemiatutkijana ja perusti oman tutkimusryhmänsä Turun biotekniikan keskukseen (nyk. Turun Biotiedekeskus).

Vuosina 2006–2009 hän toimi myös tutkimusryhmän johtajana Lääketieteellisen teknologian instituutissa Tampereen yliopistossa. Vuonna 2009 hänet nimitettiin nykyisiin tehtäviinsä Turun yliopistossa, joista hän oli virkavapaalla vuoteen 2017 toimiessaan kolme peräkkäistä kautta Suomen Syöpäinstituutin tutkimusprofessorina. Sittemmin hän on työskennellyt vierailevana professorina kahdessa ulkomaisessa tutkimusinstituutissa, Dana-Farber Cancer Institutessa] (Boston, USA) vuonna 2012 ja The FIRC Institute of Molecular Oncologyssa (Milano, Italia) vuonna 2022.

Westermarckin tutkimusaiheena on ollut läpi hänen uransa syöpäsolujen sisäiset viestinvälitysverkostot ja erityisesti fosfataasientsyymien merkitys syövässä. Tässä aihepiirissä Westermarckin tutkimusryhmä on yksi maailman kokeneimmista ryhmistä. Työryhmän pitkäkantoisena tavoitteena on kehittää fosfataasibiologiaan perustuvia uusia syövän hoito- ja diagnosointimenetelmiä. Westermarckilla onkin useita hyväksyttyjä patentteja aihepiiristä, ja hän on syöpädiagnostiikkaan keskittyvän start up -yrityksen Thestra Oy:n perustajia.

Westermarck sai Suomalaisen Lääkäriseuran Duodecimin nuoren tutkijan palkinnon vuonna 2007 ja pohjoismaisen Anders Jahre -palkinnon nuorelle tutkijalle vuonna 2009. Vuonna 2020 tasavallan presidentti myönsi hänelle Suomen Leijonan Komentajamerkin. Orionin Tutkimussäätiö myönsi hänelle palkintoapurahan ansiokkaasta tutkimustyöstä ja tieteen edistämisestä vuonna 2022.

Westermarck on ollut Suomalaisen Tiedeakatemian jäsen vuodesta 2017 ja sen hallituksen jäsen vuosina 2021-2023. Vuodesta 2013 hän on toiminut Euroopan Syöpätutkimuksen yhdistyksen (EACR) lähettiläänä ja vuodesta 2022 yhdistyksen johtokunnan jäsenenä. Hän on myös Suomen Aivokasvainyhdistyksen (FiBTRA) perustajajäsen. Westermarckilla on ollut myös ratkaiseva rooli Kansallinen Lääkekehityskeskus Oy:n perustamisessa ja hän on toiminut yhtiön hallituksessa vuodesta 2023.

Westermarck pitää "Tiede edellä" -blogia ja sosiaalisen median palstoja.

Lähteet
-------

1. ↑  Westermarck group – Turku Bioscience *bioscience.fi*. Viitattu 5.12.2023. (englanniksi)
2. ↑  Suomen Syöpäinstituutti - Myönnetyt toimet *syopainstituutti.fi*. Viitattu 4.12.2023.
3. 1 2  Jukka Westermark CV  1.11.2020. Turun yliopisto. Viitattu 18.1.2024.
4. ↑  IFOM web team: IFOM Claudio Vernieri Lab  kesäkuu 2023. IFOM ETS - The AIRC Institute of Molecular Oncology. Viitattu 5.12.2023. (englanniksi)
5. ↑  Profile Turku Bioscience. Viitattu 18.1.2024.
6. ↑  THESTRA Oy – Yritys- ja taloustiedot *Kauppalehti*.  5.12.2023. Viitattu 5.12.2023.
7. ↑  Nuoren tutkijan palkinnonsaajat  29.11.2023. Duodecim. Viitattu 4.12.2023.
8. ↑  Anders Jahre-palkinnon saajat *uio.no*. Viitattu 4.12.2023. (norjaksi)
9. ↑  Annetut kunniamerkit 2020 *ritarikunnat.fi*. Viitattu 4.12.2023.
10. ↑  Etsinnässä jarrupoljin syövälle Orion. Viitattu 4.12.2023.
11. ↑  Tiedeakatemian varsinaiset jäsenet *Tiedeakatemia*. Viitattu 4.12.2023.
12. ↑  Tiedeakatemian hallitus 2023 *Tiedeakatemia*.  2.2.2023. Viitattu 5.12.2023.
13. ↑  EACR Board | The European Association for Cancer Research *eacr.org*. Viitattu 4.12.2023.
14. ↑  Kansalliselle Lääkekehityskeskukselle 20 miljoonan euron pääomitus *Valtioneuvosto*.  23.11.2023. Viitattu 7.12.2023.
15. ↑  Westermarck, Jukka: Tiede edellä *Blogspot*. Viitattu 18.1.2024.
16. ↑  Tiedeedella *Facebook*. Viitattu 18.1.2024.

Aiheesta muualla
----------------

* Jukka Westermarck Turun yliopiston sivuilla
* "Yliopistoista rahoituskriteerien perässä juoksevia tempputehtaita – Opetusministeriön tiedepolitiikan virheitä ei saa toistaa tki-lisärahoituksen jaossa", mielipidekirjoitus, Kauppalehti 7.1.2024
* "Miten pysäyttää aivovuoto?", radiohaastattelun toimittajana Miia Krause, Yleisradio 16.9.2021
* "Tutkimustuloksista kansainvälisiksi menestystuotteiksi", Turkuposti 15.2.2023
* "Suomen TKI-politiikka ei tunnista terveystieteiden potentiaalia", MustRead 24.4.2023
* "Kansallinen lääkekehityskeskus on syytä perustaa", mielipidekirjoitus, Helsingin Sanomat 11.8.2020

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Tieteilijät Muokkaa Wikidatassa | 
* Google Scholar
* ORCID
* ResearcherID

 |

 |